Forslag til RÅDETS FORORDNING om frafald af kravet om indgivelse af summariske indgangs- og udgangsangivelser for fællesskabsvarer, der krydser Neumkorridoren /* COM/2013/01 final - 2013/0003 (NLE) */





BEGRUNDELSE 1. BAGGRUND FOR FORSLAGET Artikel 2 i akten om Republikken Kroatiens tiltrædelsesvilkår samt om tilpasning af traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab (i det følgende benævnt "akten om tiltrædelsesvilkårene") fastlægger, at bestemmelserne i de oprindelige traktater og de retsakter, der er vedtaget af institutionerne før tiltrædelsen, er bindende for Kroatien fra tiltrædelsesdatoen på de vilkår, som er fastsat i disse traktater og akten om tiltrædelsesvilkårene. Artikel 43 i akten om tiltrædelsesvilkårene fastlægger, at Rådet med kvalificeret flertal på forslag af Kommissionen træffer afgørelse om de betingelser, ifølge hvilke kravet om en summarisk indgangs- eller udgangsangivelse kan frafaldes for de varer, der krydser Neumkorridoren. Ved Europa-Parlamentets og Rådets forordning (EF) nr. 648/2005 af 13. april 2005[1] blev Rådets forordning (EØF) nr. 2913/92 af 12. oktober 1992 om indførelse af en EF-toldkodeks[2] (i det følgende benævnt "kodeksen") ændret for skabe et tilstrækkeligt retligt grundlag for risikoanalyse. Ifølge artikel 36a, stk. 1, i kodeksen, med forbehold af visse undtagelser og fritagelser, som er fastlagt i artikel 181c i Kommissionens forordning (EØF) nr. 2454/93 af 2. juli 1993[3] (i det følgende benævnt "CCIP") om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks, er varer, der føres ind i Unionens toldområde, omfattet af en summarisk angivelse (i det følgende benævnt "summarisk indgangsangivelse"). Ifølge artikel 182a, stk. 1, i kodeksen, med forbehold af de relevante fritagelser eller undtagelser i artikel 842, stk. 3 og 4, i CCIP, skal der for varer, der midlertidigt forlader EU's toldområde uden at blive eksporteret, geneksporteret eller underlagt en forsendelsesprocedure, kræves en summarisk udgangsangivelse. Artikel 36b, stk. 2, og artikel 182d, stk. 2, i kodeksen kræver, at disse summariske angivelser indgives i elektronisk form, således at oplysninger kan udveksles elektronisk mellem toldmyndigheder med henblik på at basere toldkontrollen på en risikoanalyse, der anvender automatiserede systemer, jf. artikel 13 i kodeksen. 2. NEUMKORRIDOREN Neumkorridoren er en del af Bosnien-Hercegovinas område, som giver adgang til Adriaterhavet og deler Kroatiens landområde i to, hvorved området omkring byen Dubrovnik adskilles fra resten af Kroatiens område. Den Adriatiske Kystvej, i Kroatien den tosporede statsvej D8, fører gennem Neumkorridoren og er for øjeblikket den eneste forbindelse for landtransport mellem området Dubrovnik og resten af Kroatiens område. Den del af vejen, der går igennem Bosnien-Hercegovinas område ved Neum, er 9,25 km lang. Der er to grænseovergange på Kroatiens område ved hver sin ende af nævnte vej i Neumkorridoren. Det er Klek – Neum I i den vestlige del af Neumkorridoren og Zaton Doli - Neum II i den østlige del af Neumkorridoren. Det tager ca. et køretøj mellem 10 og 15 minutter at tilbagelægge distancen mellem disse to punkter. Den lokale økonomi i området omkring byen Dubrovnik er primært orienteret mod turismebranchen, som hovedsageligt består af små og mellemstore virksomheder. De er afhængige af vareforsyninger fra Kroatiens hovedområde, og disse har sjældent en værdi over 10 000 EUR pr. parti. For øjeblikket har 89 % af de varer, der transporteres gennem Neumkorridoren, opnået status som varer i fri omsætning i Kroatien. De passerer gennem korridoren med papirbaserede dokumenter, der svarer til T2L-dokumentet, som er omhandlet i artikel 317, stk. 2, i forordning (EØF) nr. 2454/92. Kroatiens toldmyndigheder fastslår køretøjernes og varernes identitet ved at kontrollere de medfølgende handelsdokumenter, inden disse midlertidigt forlader Kroatiens toldområde. Når det er hensigtsmæssigt, udføres der også toldkontrol ved genindførslen af varerne, efter at de har krydset Neumkorridoren. Kroatiens toldkontrolkapacitet skal styrkes ved landets tiltrædelse af EU. Anvendelsen af EU's toldlovgivning fra datoen for Kroatiens tiltrædelse af EU indebærer anvendelsen af toldformaliteter, risikoanalyse og kontrol i sikkerhedsøjemed samt den elektroniske fremsendelse og udveksling af oplysninger med dette formål for øje. Det vil kræve betydelige investeringer og en betydelig indsats at opbygge en tilstrækkelig it-mæssig ramme herfor. På grund af de særlige omstændigheder, der gør sig gældende for Neumkorridoren, anses gennemførelsen af disse foranstaltning for at være overdrevent belastende og uforholdsmæssige. 3. JURIDISKE ASPEKTER AF FORSLAGET På grundlag af artikel 43 i akten om tiltrædelsesvilkårene skal der vedtages en særlig akt med henblik på at fastlægge betingelserne for fritagelser fra summariske indgangs-/udgangsangivelser for varer, der transporteres gennem Neumkorridoren. I overensstemmelse med Den Europæiske Unions fælles holdning i denne sag[4] bør undtagelserne fra kravet om summariske indgangs- og udgangsangivelser anvendes under følgende betingelser: – varerne har Fællesskabsstatus – varerne er ledsaget af handelsdokumenter (faktura eller transportdokument), som mindst skal indeholde de oplysninger, der kræves i artikel 317, stk. 2, i CCIP, samt oplyse varernes samlede værdi – den samlede værdi af de varer, som transporteres med et køretøj, må ikke overskride 10 000 EUR – det pågældende dokument skal være påtegnet med officielle angivelser af de kroatiske toldmyndigheder ved varernes udførsel (underskrift, stempel og dato og tidspunkt for udførslen). – når det skønnes nødvendigt, foretages der egentlig forsegling af forsendelserne eller transportmidlerne ved udrejse af Kroatien. – ved genindførslen til Kroatiens område kontrollerer toldmyndighederne dokumenterne, den tid, der er brugt til at krydse korridoren, forseglingerne (hvis der er nogen) og varerne (i relevante tilfælde). . Anvendelsen af disse undtagelser indskrænker ikke kravet om at gennemføre risikoanalyse og kontrol i sikkerhedsøjemed, udveksling af risikooplysninger i overensstemmelse med artikel 4g, stk. 2, i CCIP og hensigtsmæssige foranstaltninger i tilfælde af uregelmæssigheder. Kroatien bør i tilstrækkelig grad over for Kommissionen dokumentere, at toldmyndighedernes tiltag lever op til standarderne for risikoanalyse, som er fastlagt i EU's toldlovgivning. Udover ovennævnte udveksling af risikooplysninger skal Kroatien inden for den fælles ramme for risikoforvaltning regelmæssigt informere Kommissionen om de uregelmæssigheder, der er konstateret, og de foranstaltninger, der efterfølgende er vedtaget, såfremt det er relevant. To år efter tiltrædelsesdatoen skal der gennemføres en revision af denne særordning. Hvor det er hensigtsmæssigt og på baggrund af et forslag fra Kommissionen, ændrer Rådet denne ordning eller bringer den til ophør. 2013/0003 (NLE) Forslag til RÅDETS FORORDNING om frafald af kravet om indgivelse af summariske indgangs- og udgangsangivelser for fællesskabsvarer, der krydser Neumkorridoren RÅDET FOR DEN EUROPÆISKE UNION HAR - under henvisning til tiltrædelsestraktaten for Kroatien, særlig artikel 3, stk. 4, under henvisning til akten om Kroatiens tiltrædelsesvilkår, særlig artikel 43, under henvisning til forslag fra Europa-Kommissionen, og ud fra følgende betragtninger: (1) Den 9. december 2011 undertegnede Unionens medlemsstater og Republikken Kroatien traktaten om Republikken Kroatiens tiltrædelse af Den Europæiske Union (i det følgende benævnt "tiltrædelsestraktaten"). I henhold til artikel 3, stk. 3, i tiltrædelsestraktaten træder den i kraft den 1. juli 2013 under forudsætning af, at alle ratifikationsdokumenter er blevet deponeret forud for denne dato. (2) I henhold til artikel 2 i akten om Republikken Kroatiens tiltrædelsesvilkår samt om tilpasning af traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab (i det følgende benævnt "akten om tiltrædelsesvilkårene") er bestemmelserne i de oprindelige traktater og de retsakter, der er vedtaget af institutionerne før tiltrædelsen, bindende for Kroatien fra tiltrædelsesdatoen på de vilkår, som er fastsat i disse traktater og akten om tiltrædelsesvilkårene. (3) Området ved Neum (i det følgende benævnt "Neumkorridoren") er et sted, hvor Bosnien-Hercegovinas område når Adriaterhavskysten og derved adskiller området Dubrovnik fra resten af Kroatiens område. Turismebranchen har stor betydning for den lokale økonomi, og den består hovedsageligt af små og mellemstore virksomheder, der er afhængige af vareforsyninger fra resten af Kroatiens område. Værdien af sådanne forsyninger overskrider normalt ikke 10 000 EUR pr. parti, og 89 % af disse varer har status som varer i fri omsætning på Kroatiens område. (4) Artikel 43 i akten om tiltrædelsesvilkårene bestemmer, at Rådet med kvalificeret flertal på forslag af Kommissionen træffer afgørelse om de betingelser, ifølge hvilke kravet om en summarisk indgangs- eller udgangsangivelse kan frafaldes for de fællesskabsvarer, der krydser Neumkorridoren. (5) I henhold til artikel 36a, stk. 1, og artikel 182a, stk. 1, i Rådets forordning (EØF) nr. 2913/92 af 12. oktober 1992 om indførelse af en EF-toldkodeks[5] ("EF-toldkodeksen"), skal varer, der føres ind i eller forlader Unionens toldområde, være omfattet af en summarisk angivelse, som udarbejdes på forhånd, og som skal indgives elektronisk og indeholde de oplysninger, der er nødvendige for at gennemføre en risikoanalyse. (6) På baggrund af den lokale økonomis særlige karakteristika er det hensigtsmæssigt at fastlægge regler for frafald af kravet om at indgive summariske indgangs- og udgangsangivelser for fællesskabsvarer, der krydser Neumkorridoren. (7) Toldmyndighederne bør gennemføre effektiv risikoanalyse og kontrol af toldsikkerheden på grundlag af de data, der findes i fakturaen og transportdokumenterne. (8) Den nuværende ordning giver en fritagelse fra princippet om forhåndstilsendelse af sikkerhedsoplysninger, som er fastlagt med EF-toldkodeksen. For at sikre effektiv risikoanalyse og sikkerhedsrelateret kontrol bør Kroatien sikre, at grænseovergangene ved Neumkorridoren har tilstrækkeligt mandskab og udstyr, og at der foretages tilstrækkelig kontrol. (9) Når et parti ikke opfylder kravene i denne forordning, bør genindførsel af dette parti på Kroatiens område ikke tillades, medmindre der er foretaget en vurdering af de dermed forbundne risici, og der er truffet effektive og målrettede foranstaltninger på grundlag af en risikoanalyse. (10) Ud over udvekslingen af oplysninger i sikkerhedsøjemed i overensstemmelse med artikel 4g, stk. 2, i forordning (EØF) nr. 2454/93 bør Kroatien regelmæssigt inden for rammerne af den fælles risikoforvaltnings procedurer underrette Kommissionen om konstaterede uregelmæssigheder og om de foranstaltninger, der efterfølgende er vedtaget med hensyn til transport af varer tværs over Neumkorridoren. (11) Gennemførelsen af denne forordning bør vurderes senest to år efter tiltrædelses­datoen — VEDTAGET DENNE FORORDNING: Artikel 1 Genstand og anvendelsesområde Denne forordning fastlægger bestemmelserne for: a) frafald af kravet om en summarisk udgangsangivelse for fællesskabsvarer, der forlader Kroatiens område for at krydse Neumkorridoren b) frafald af kravet om en summarisk indgangsangivelse for fællesskabsvarer, der genindføres på Kroatiens område efter at have krydset Neumkorridoren. Artikel 2 Definitioner I denne forordning forstås ved: (1) "fællesskabsvarer": de varer, der er defineret i artikel 4, stk. 7, i EF-toldkodeksen (2) "området Dubrovnik": det administrative område Dubrovnik, jf. Kroatiens nationale lovgivning (3) "Kroatiens hovedland": Kroatiens område undtagen området Dubrovnik (4) "Neumkorridoren": Det område, som adskiller området Dubrovnik fra Kroatiens hovedland, og som er en del af Bosnien-Hercegovinas område (5) "toldmyndigheder": Kroatiens toldmyndigheder ved grænseovergangene ved udgangen og indgangen til Neumkorridoren (6) "udførsel": udførsel af varer fra enten området Dubrovnik til Kroatiens hovedland via Neumkorridoren eller fra Kroatiens hovedland til området Dubrovnik via Neumkorridoren (7) "genindførsel": indførsel af varer til området Dubrovnik fra Kroatiens hovedland via Neumkorridoren eller til Kroatiens hovedland fra området Dubrovnik via Neumkorridoren. Artikel 3 Frafald af kravet om indgivelse af en summarisk indgangs- eller udgangsangivelse 1. Der kræves ingen summarisk angivelse for fællesskabsvarer ved deres udførsel. 2. Der kræves ingen summarisk angivelse for fællesskabsvarer ved deres genindførsel. Artikel 4 Betingelser for frafald af kravet Artikel 3 anvendes kun, hvis følgende betingelser er opfyldt: a) Den samlede værdi af hvert parti fællesskabsvarer, som krydser Neumkorridoren, må ikke overskride 10 000 EUR eller det tilsvarende beløb i den lokale valuta. b) De i litra a) omhandlede varer, ledsages af fakturaer eller transportdokumenter, som: i) mindst indeholder de oplysninger, der er opregnet i artikel 317, stk. 2, første afsnit, i Kommissionens forordning (EØF) nr. 2454/93[6], og oplysninger om varernes samlede værdi ii) er påtegnet med toldmyndighedernes officielle angivelser ved udførslen iii) fremvises til toldmyndighederne med henblik på kontrol ved genindførslen. Artikel 5 Toldkontrol 1. Toldmyndighederne kan udføre den risikoanalyse, der er forbundet toldkontrollen af fællesskabsvarer, der krydser Neumkorridoren, ved hjælp af andre metoder end automatiserede databehandlingsteknikker. 2. Kroatien sikrer, at grænseovergangene til og fra Neumkorridoren, hvor udførsel og genindførsel af varer til landet finder sted, råder over de nødvendige ressourcer, kontrolfaciliteter og kompetencer og det nødvendige udstyr for at sikre anvendelsen af denne forordning på datoen for landets tiltrædelse. 3. Ved udførsel skal toldmyndighederne: a) fastsætte en tidsfrist for transporten af fællesskabsvarer via Neumkorridoren b) angive denne frist sammen med datoen for påtegnelsen af fakturaen eller transportdokumentet som omhandlet i artikel 4, litra b, nr. ii) c) hvor de anser det for nødvendigt forsegle det rum, der indeholder varerne, eller hver enkelt varepakke, som skal krydse Neumkorridoren. 4. Ved genindførsel skal toldmyndighederne: a) gennemføre risikoanalyse i sikkerhedsøjemed b) kontrollere de fakturaer eller transportdokumenter, der ledsager varerne c) kontrollere overholdelse af den tidsfrist, som er omhandlet i stk. 3, litra a) d) kontrollere, om forseglinger er blevet brudt, når sådanne er påsat i overensstemmelse med stk. 3, litra c) e) undersøge varerne, såfremt det er relevant f) fjerne forsegling, såfremt det er relevant. 5. Konstaterer toldmyndighederne, at et krav i denne forordning ikke er blevet overholdt, tillades genindførsel af et sådant parti, når: a) en effektiv risikoanalyse er blevet gennemført b) toldmyndighederne på grundlag af den i litra a) omhandlede analyse har vedtaget effektive foranstaltninger, der er specifikt rettet mod at forebygge sikkerhedsrelaterede risici. Artikel 6 Information Kroatien underretter Kommissionen om alle former for uregelmæssigheder, som konstateres i forbindelse med anvendelsen af denne forordning, og om konkrete foranstaltninger, der er truffet for at afhjælpe disse uregelmæssigheder, senest to måneder efter denne forordnings ikrafttræden, dog senest den 1. marts 2014. Artikel 7 Rapport Kommissionen forelægger en rapport for Rådet med en vurdering af overholdelsen af de regler, der er fastlagt i denne forordning, senest to år efter Kroatiens tiltrædelse. Artikel 8 Ikrafttræden Denne forordning træder i kraft den 1. juli 2013 med forbehold af tiltrædelsestraktatens ikrafttræden. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Rådets vegne Formand [1] EUT L 117 af 4.5.2005, s. 13. [2] EFT L 302 af 19.10.1992, s. 1. [3] EFT L 253 af 11.10.1993, s. 1. [4] Rådets dokument 12133/11 af 28. juni 2011. [5] EFT L 302 af 19.10.1992, s. 1. [6] EFT L 253 af 11.10.1993, s. 1.